Nikolaj Jacobsen er sandsynligvis færdig i Aalborg Håndbold efter denne sæson. Det erfarer NORDJYSKE. Den tyske storklub Rhein-Neckar Löven er ifølge NORDJYSKE's oplysninger stærkt interesseret i Nikolaj Jacobsen, når deres nuværende træner Gudmundur Gudmundsson til sommer skal overtage det danske herrelandshold. Nikolaj Jacobsen vil ikke afvise, at der er kontakt mellem parterne. - Rhein-Neckar er en spændende klub, og jeg har har da klart en ambition om at komme til at træne et hold i Bundesligaen. Men lige nu er jeg i Aalborg Håndbold, og det er det eneste, jeg vil forholde mig til, siger Nikolaj Jacobsen. Nikolaj Jacobsen har kontrakt med Aalborg Håndbold frem til sommeren 2015, men rygter siger, at aftalen indeholder en klausul, der giver begge parter mulighed for at opsige samarbejdet med et halvt års varsel.

Opsummering:
En klausul kan sende Aalborg Håndbolds træner til den tyske Bundesliga til sommer.